CELEX: 32021D0354
Language: el
Date: 2021-02-25 00:00:00
Title: Εκτελεστική απόφαση (ΕΕ) 2021/354 της Επιτροπής της 25ης Φεβρουαρίου 2021 για τη μετάθεση της ημερομηνίας λήξης της έγκρισης της ουσίας propiconazole (προπικοναζόλη) για χρήση σε βιοκτόνα του τύπου προϊόντων 8 (Κείμενο που παρουσιάζει ενδιαφέρον για τον ΕΟΧ)

26.2.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 68/219
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/354 ΤΗΣ ΕΠΙΤΡΟΠΗΣ
         της 25ης Φεβρουαρίου 2021
         για τη μετάθεση της ημερομηνίας λήξης της έγκρισης της ουσίας propiconazole (προπικοναζόλη) για χρήση σε βιοκτόνα του τύπου προϊόντων 8
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (EE) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1), και ιδίως το άρθρο 14 παράγραφος 5,
         Αφού ζήτησε τη γνώμη της μόνιμης επιτροπής βιοκτόνων,
         Εκτιμώντας τα ακόλουθα:
         
                     (1)
                  
                  
                     Η δραστική ουσία propiconazole (προπικοναζόλη) συμπεριλήφθηκε στο παράρτημα I της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου (2) για χρήση σε βιοκτόνα του τύπου προϊόντων 8 και, σύμφωνα με το άρθρο 86 του κανονισμού (ΕΕ) αριθ. 528/2012, θεωρείται, ως εκ τούτου, ότι εγκρίθηκε δυνάμει του εν λόγω κανονισμού με την επιφύλαξη των προδιαγραφών και των όρων που καθορίζονται στο παράρτημα I της εν λόγω οδηγίας.
                  
               
                     (2)
                  
                  
                     Την 1η Οκτωβρίου 2018 υποβλήθηκε αίτηση για την ανανέωση της έγκρισης της ουσίας propiconazole, σύμφωνα με το άρθρο 13 παράγραφος 1 του κανονισμού (ΕΕ) αριθ. 528/2012.
                  
               
                     (3)
                  
                  
                     Στις 8 Φεβρουαρίου 2019 η αρμόδια αρχή αξιολόγησης της Φινλανδίας πληροφόρησε την Επιτροπή ότι έκρινε αναγκαίο να γίνει πλήρης αξιολόγηση της αίτησης, βάσει του άρθρου 14 παράγραφος 1 του κανονισμού (ΕΕ) αριθ. 528/2012. Βάσει του άρθρου 8 παράγραφος 1 του κανονισμού (ΕΕ) αριθ. 528/2012, εναπόκειται στην αρμόδια αρχή αξιολόγησης να αξιολογήσει πλήρως την αίτηση εντός 365 ημερών από την επικύρωσή της. Η αρμόδια αρχή αξιολόγησης ζήτησε από τον αιτούντα να υποβάλει επαρκή στοιχεία για τη διενέργεια της αξιολόγησης, σύμφωνα με το άρθρο 8 παράγραφος 2 του εν λόγω κανονισμού.
                  
               
                     (4)
                  
                  
                     Δεδομένου ότι η αρμόδια αρχή διενεργεί πλήρη αξιολόγηση της αίτησης, ο Ευρωπαϊκός Οργανισμός Χημικών προϊόντων (στο εξής: Οργανισμός) υποχρεούται, σύμφωνα με το άρθρο 14 παράγραφος 3 του κανονισμού (ΕΕ) αριθ. 528/2012, να συντάξει και να υποβάλει στην Επιτροπή γνώμη σχετικά με την ανανέωση της έγκρισης της δραστικής ουσίας εντός 270 ημερών από την παραλαβή της σύστασης από την αρμόδια αρχή αξιολόγησης.
                  
               
                     (5)
                  
                  
                     Λαμβανομένου υπόψη ότι η propiconazole ταξινομείται ως τοξική για την αναπαραγωγή κατηγορίας 1Β σύμφωνα με τον κανονισμό (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου (3), και ως εκ τούτου πληροί το κριτήριο εξαίρεσης που προβλέπεται στο άρθρο 5 παράγραφος 1 στοιχείο γ) του κανονισμού (ΕΕ) αριθ. 528/2012, χρειάζεται περαιτέρω εξέταση για να αποφασιστεί κατά πόσον πληρούται τουλάχιστον μία από τις προϋποθέσεις του πρώτου εδαφίου του άρθρου 5 παράγραφος 2 του κανονισμού (ΕΕ) αριθ. 528/2012, και κατά πόσον μπορεί, συνεπώς, να ανανεωθεί η έγκριση της ουσίας propiconazole.
                  
               
                     (6)
                  
                  
                     Η ημερομηνία λήξης της έγκρισης της ουσίας propiconazole μετατέθηκε για την 31η Μαρτίου 2021 με την εκτελεστική απόφαση (ΕΕ) 2020/27 της Επιτροπής (4), ώστε να δοθεί επαρκής χρόνος για την εξέταση της αίτησης. Η εξέταση αυτή δεν έχει ακόμη ολοκληρωθεί και η αρμόδια αρχή αξιολόγησης δεν έχει ακόμη υποβάλει την έκθεση αξιολόγησης και τα συμπεράσματα της αξιολόγησής της στον Οργανισμό.
                  
               
                     (7)
                  
                  
                     Κατά συνέπεια, για λόγους εκτός του ελέγχου του αιτούντος, η έγκριση της ουσίας propiconazole για χρήση σε βιοκτόνα του τύπου προϊόντων 8 είναι πιθανόν να λήξει πριν από τη λήψη απόφασης σχετικά με την ανανέωσή της. Επομένως, είναι σκόπιμη η χρονική μετάθεση της ημερομηνίας λήξης της έγκρισης της ουσίας propiconazole για χρήση σε βιοκτόνα του τύπου προϊόντων 8 για επαρκές χρονικό διάστημα, ώστε να καταστεί δυνατή η εξέταση της αίτησης.
                  
               
                     (8)
                  
                  
                     Λαμβανομένης υπόψη της περιόδου που απαιτείται για την εκπόνηση και την υποβολή της γνώμης από τον Οργανισμό και της περιόδου που απαιτείται για να αξιολογηθεί αν πληρούται τουλάχιστον μία από τις προϋποθέσεις του πρώτου εδαφίου του άρθρου 5 παράγραφος 2 του κανονισμού (ΕΕ) αριθ. 528/2012 και κατά πόσον μπορεί, συνεπώς, να ανανεωθεί η έγκριση της ουσίας propiconazole, είναι σκόπιμο να μετατεθεί η ημερομηνία λήξης της έγκρισης για την 31η Δεκεμβρίου 2022.
                  
               
                     (9)
                  
                  
                     Εκτός από την ημερομηνία λήξης της έγκρισης, η ουσία propiconazole παραμένει εγκεκριμένη για χρήση σε βιοκτόνα του τύπου προϊόντων 8 με την επιφύλαξη των προδιαγραφών και των όρων που καθορίζονται στο παράρτημα I της οδηγίας 98/8/ΕΚ,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η ημερομηνία λήξης της έγκρισης της ουσίας propiconazole για χρήση σε βιοκτόνα του τύπου προϊόντων 8 μετατίθεται για την 31η Δεκεμβρίου 2022.
         
         
            Άρθρο 2
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 25 Φεβρουαρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 167 της 27.6.2012, σ. 1.
         
            (2)  Οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (ΕΕ L 123 της 24.4.1998, σ. 1).
         
            (3)  Κανονισμός (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/ΕΟΚ και 1999/45/ΕΚ και την τροποποίηση του κανονισμού (ΕΚ) αριθ. 1907/2006 (ΕΕ L 353 της 31.12.2008, σ. 1).
         
            (4)  Εκτελεστική απόφαση (ΕΕ) 2020/27 της Επιτροπής, της 13ης Ιανουαρίου 2020, για τη μετάθεση της ημερομηνίας λήξης της έγκρισης της ουσίας propiconazole για χρήση σε βιοκτόνα του τύπου προϊόντων 8 (ΕΕ L 8 της 14.1.2020, σ. 39).